Traditional & Folk Songs with lyrics & midi music www.traditionalmusic.co.uk 
Battle of Sherra-Moor 
Battle of Sherra-Moor (Robert Burns) 
'O, cam ye here the fight to shun, Or herd the sheep wi' me, man? Or were ye at the Sherra-moor,
 Or did the battle see, man?' 'I saw the battle, sair and teugh, And reekin-red ran monie a sheugh; My heart, for fear, gae sough for sough, To hear the thuds, and see the cluds O clans frae woods, in tartan duds,
 Wha glaum'd at kingdoms three, man. La, la, la, la, etc. 
'The red-coat lads wi black cockauds, To meet them were na slaw, man; They rush'd and push'd, and bluid outgush'd,
 And monie a bouk did fa', man! The great Argyle led on his files, I wat they glanc'd for twenty miles; They hough'd the clans like nine-pin kyles, They hack'd and hash'd, while braid-swords clashed, And thro they dash'd, and hew'd and smash'd,
 Till fey men died awa, man. La, la, la, la, etc. 
'But had ye seen the philibegs, And skyrin tartan trews, man; When in the teeth they daur'd our Whigs,
 And Covenant trueblues, man! In lines extended lang and large, When baig'nets o'erpower'd the targe, 
And thousands hasten'd to the charge, 
Wi' Highland wrath and frae the sheath Drew blades o' death, till, out o' breath. They fled like frightened dows, man!'
 La, la, la, la, etc. 
'O how Deil, Tam, can that be true ? The chase gaed frae the north, man! I saw mysel, they did pursue The horseman back to Forth, man: 
And at Dunblane, in my ain sight, They took the brig wi' a' their might, And straught to Stirling wing'd their flight; But, cursed lot! the gates were shut, And monie a huntit poor red-coat,
 For fear amaist did swarf, man!' La, la, la, la, etc. 
My sister Kate came up the gate Wi' crowdie unto me, man: She swoor she saw some rebels run
 To Perth and to Dundee, man! Their left-hand general had nae skill; The Angus lads had nae good will That day their neebors' bluid to spill; For fear, by foes, that they should lose Their cogs o brose; they scar'd at blows,
 And hameward fast did flee, man. La, la, la, la, etc. 
'They've lost some gallant gentlemen, Amang the Highland clans, man! I fear my Lord Panmuir is slain,
 Or in his en'mies'hands, man. Now wad ye sing this double flight, Some fell for wrang, and some for right, But monie bade the world guid-night; Say, pell and mell, wi muskets' knell How Tories fell, and Whigs to Hell
 Flew off in frightened bands, man! La, la, la, la, etc. 
tune: Cameronian Rant (308) ARB